Diari Oficial de la Generalitat Valenciana


Sumari del DOGV 7974, del 07-02-2017 (2017/934)

RESOLUCIÓ de 31 de gener de 2017, de la directora general de Desenvolupament Rural i Política Agrària Comuna, per la qual es procedeix al reconeixement oficial del II Concurs de Vi i el I Concurs Oficial de Vins Monovarietals, de Promoció Agroalimentària de Qualitat de la Comunitat Valenciana (PROAVA) 2017.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7974

Data del DOGV
:   07-02-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/934


Data del document
:   31-01-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

RESOLUCIÓ de 31 de gener de 2017, de la directora general de Desenvolupament Rural i Política Agrària Comuna, per la qual es procedeix al reconeixement oficial del II Concurs de Vi i el I Concurs Oficial de Vins Monovarietals, de Promoció Agroalimentària de Qualitat de la Comunitat Valenciana (PROAVA) 2017. [2017/934]  
Vist que els vins de la Comunitat Valenciana han experimentat en els últims anys un enorme creixement tant en volum d'exportació com en qualitat, i han situat el nostre territori com una de les zones productores més competitives del vi europeu. Tot això sense oblidar el seu gran potencial com a instrument de foment del turisme local i de qualitat, vinculat a la protecció i conservació del medi, la cultura i les tradicions.  
  
Vist que en aquest punt tenen gran importància les activitats dirigides a la promoció dels nostres vins, activitats en les quals té un paper fonamental la celebració de concursos, ja que aquests són una eina molt eficaç per a donar a conéixer la riquesa vitivinícola dels nostres cellers i la qualitat final dels seus productes.  
Vist el Reial Decret 1679/1999, de 29 d'octubre, sobre concursos oficials i concursos oficialment reconeguts de vins (BOE 276, 18.11.1999), que estableix les normes bàsiques reguladores dels concursos de vins, tant oficials com oficialment reconeguts, que se celebren en territori de l'Estat espanyol.  
Vist que el dit reial decret estableix en l'article 6.4, quant als concursos oficialment reconeguts, és a dir, aquells el reconeixement dels quals és sol·licitat per persones físiques o jurídiques, públiques o privades, distintes de l'Administració general de l'Estat o d'una comunitat autònoma, que seran els òrgans competents de la comunitat autònoma en el territori de la qual se celebre el concurs, els competents per a atorgar o denegar el seu reconeixement.  
Vista la sol·licitud presentada per l'entitat Promoció Agroalimentària de Qualitat de la Comunitat Valenciana (d'ara en avant PROAVA), entitat sense ànim de lucre i entre els objectius de la qual estan la promoció, la divulgació, el foment, la millora i l'estímul del consum i del comerç dels productes agroalimentaris de qualitat de la Comunitat Valenciana, perquè es procedisca al reconeixement del II Concurs Oficial de Vi PROAVA 2017, així com del I Concurs Oficial de Vins Monovarietals, i també del seu contingut.  
Vist que en 2016, l'entitat esmentada va portar a terme el primer concurs oficialment reconegut de PROAVA, i que es compleixen tots els requisits exigits pel reial decret esmentat per a l'obtenció del dit reconeixement.  
Vist el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural (DOCV 7620, 22.09.2015), en la redacció vigent, en el qual s'estableix la competència de la Direcció General de Desenvolupament Rural i Política Agrària Comuna en matèria de promoció i internacionalització agroalimentària i figures de qualitat diferenciada, es resol:  
  
Primer  
Reconéixer oficialment el II Concurs Oficial de Vins i el I Concurs Oficial de Vins Monovarietals, de Promoció Agroalimentària de Qualitat de la Comunitat Valenciana (PROAVA).  
  
Segon  
Les bases per les quals es regulen ambdós concursos poden ser consultades en la pàgina web de Promoció Agroalimentària de Qualitat de la Comunitat Valenciana:  
http://www.proava.org/bases-concurso-proava-2017/  
  
Tercer  
La present resolució posa fi a la via administrativa i contra aquesta pot interposar-se, potestativament, un recurs de reposició davant la directora general de Desenvolupament Rural i Política Agrària Comuna en el termini d'un mes, comptat des de l'endemà de la publicació, de conformitat amb el que disposen els articles 114 i 123 de la Llei 39/2015, d'1 d'octubre, del procediment administratiu comú de les administracions públiques; o impugnar-se directament davant els jutjats contenciosos administratius en el termini de dos mesos, a comptar des de l'endemà de la publicació, d'acord amb el que s'ha previst en els articles 8.3, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que s'utilitze qualsevol altra via que es considere oportuna.  
  
Quart  
Aquesta resolució produirà efectes des de l'endemà de la publicació en el Diari Oficial de la Generalitat Valenciana.  
  
València, 31 de gener de 2017.- La directora general de Desenvolupament Rural i Política Agrària Comuna: María Teresa Cháfer Nácher.